CELEX: 32019D0961
Language: lv
Date: 2019-06-07 00:00:00
Title: Komisijas Īstenošanas lēmums (ES) 2019/961 (2019. gada 7. jūnijs), ar ko, lai ierobežotu tādas noteiktas koksnes izmantošanu un laišanu tirgū, kura apstrādāta ar kreozotu un citām kreozotam radniecīgām vielām, atļauj pagaidu pasākumu, kuru Francijas Republika veikusi saskaņā ar 129. pantu Eiropas Parlamenta un Padomes Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (izziņots ar dokumenta numuru C(2019) 4122) (Dokuments attiecas uz EEZ.)

12.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 154/44
               
            
         KOMISIJAS ĪSTENOŠANAS LĒMUMS (ES) 2019/961
         (2019. gada 7. jūnijs),
         ar ko, lai ierobežotu tādas noteiktas koksnes izmantošanu un laišanu tirgū, kura apstrādāta ar kreozotu un citām kreozotam radniecīgām vielām, atļauj pagaidu pasākumu, kuru Francijas Republika veikusi saskaņā ar 129. pantu Eiropas Parlamenta un Padomes Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH)
         
            
               (izziņots ar dokumenta numuru C(2019) 4122)
            
         
         (Autentisks ir tikai teksts franču valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 129. panta 2. punktu,
         tā kā:
         
                     (1)
                  
                  
                     Ar 2018. gada 18. decembra rīkojumu par noteiktas apstrādātas koksnes lietošanas un tirgū laišanas ierobežošanu (“rīkojums”), kas 2019. gada 11. janvārī tika publicēts “Francijas Republikas Oficiālajā Vēstnesī, Francija saskaņā ar Regulas (EK) Nr. 1907/2006 129. panta 1. punktu veica pagaidu pasākumu (“pagaidu pasākums”), jo secināja, ka ir pamatots iemesls uzskatīt, ka steidzami jārīkojas, lai aizsargātu vidi pret riskiem, kas ūdens un/vai sauszemes videi rodas no koksnes, kura apstrādāta ar šādām vielām: kreozots (CAS Nr. 8001-58-9 un EK Nr. 232-287-5); kreozota eļļa (CAS Nr. 61789-28-4; EK Nr. 263-047-8); ogļu darvas destilāti, naftalīna eļļas (CAS Nr. 84650-04-4; EK Nr. 283-484-8); kreozota eļļa, acenaftēna frakcija (CAS Nr. 90640-84-9; EK Nr. 292-605-3); ogļu darvas augšējie destilāti (CAS Nr. 65996-91-0; EK Nr. 266-026-1); antracēna eļļa (CAS Nr. 90640-80-5; EK Nr. 292-602-7); neapstrādāts skābais akmeņogļu gudrons (CAS Nr. 65996-85-2; EK Nr. 266-019-3); koksnes kreozots (CAS Nr. 8021-39-4; EK Nr. 232-419-1) un (ogļu) sārmainā ekstrakta atlikumi (CAS Nr. 122384-78-5; EK Nr. 310-191-5), atsevišķi vai maisījumā ar vienu vai vairākām citām vielām (“apstrādāta koksne”).
                  
               
                     (2)
                  
                  
                     Pagaidu pasākums ir aizliegums no 2019. gada 23. aprīļa laist tirgū un uzstādīt apstrādātu koksni. Pagaidu pasākums paredz, ka apstrādāto koksni nedrīkst izmantot atkārtoti, un persona, kas to ir izmantojusi, vairs nedrīkst to izmantot citam mērķim. Šos aizliegumus piemēro neatkarīgi no dienas, kad koksnes apstrāde tikusi veikta.
                  
               
                     (3)
                  
                  
                     2019. gada 25. februārī Francija saskaņā ar Regulas (EK) Nr. 1907/2006 129. panta 1. punktu informēja par šo pagaidu pasākumu Komisiju un 2019. gada 5. martā – Eiropas Ķimikāliju aģentūru (“Aģentūra”) un pārējās dalībvalstis.
                  
               
                     (4)
                  
                  
                     Rīkojums, atkāpjoties no iepriekš minētā, atļauj laist tirgū un uzstādīt izmantošanai par dzelzceļa gulšņiem ar kreozotu apstrādātu koksni (CAS Nr. 8001-58-9; EK Nr. 232-287-5) un atļauj īpašniekam šādu koksni, kas jau izmantota par dzelzceļa gulšņiem, atkārtoti izmantot tādam pašam mērķim uz nenoteiktu laiku. Turklāt rīkojums atļauj ar minēto vielu apstrādātu koksni, ko paredzēts izmantot par elektropārvades vai telekomunikāciju līniju stabiem, laist tirgū un uzstādīt līdz 2019. gada 23. oktobrim un dod iespēju noteiktiem operatoriem, ievērojot noteiktus nosacījumus, pieteikties uz minētā termiņa pagarinājumu.
                  
               
                     (5)
                  
                  
                     Komisija rīkojumu izskatīja līdz ar Francijas iesniegto attiecīgo zinātnisko un tehnisko informāciju. Turklāt Komisija dalībvalstu kompetentajām iestādēm un ieinteresētajām personām deva iespēju paust savu viedokli par šo rīkojumu kompetento iestāžu sanāksmē, kurā 2019. gada 19. martā pulcējās iestādes, kas nodarbojas ar ķimikāliju reģistrēšanu, vērtēšanu, licencēšanu un ierobežošanu (REACH) un klasificēšanu, marķēšanu un iepakošanu (CLP) (“CARACAL”).
                  
               
                     (6)
                  
                  
                     Ņemot vērā īso termiņu, kurā Komisijai jāpieņem lēmums par pagaidu pasākumu, balstoties uz Regulas (EK) Nr. 1907/2006 129. panta 2. punktu, tai savs lēmums galvenokārt jābalsta uz Francijas iesniegto informāciju.
                  
               
                     (7)
                  
                  
                     Regulas (EK) Nr. 1907/2006 XVII pielikuma 31. ieraksts jau patlaban sakarā ar zināmo kancerogēno iedarbību aizliedz laist tirgū koksni, kas apstrādāta ar deviņām vielām, kuras minētas arī rīkojumā, vai ar tās saturošiem maisījumiem. Turklāt bažas par šīm vielām radās arī tāpēc, ka dažas to sastāvdaļas ir grūti noārdāmas. Tomēr minētā ieraksta 2. punkta b) apakšpunkts atļauj atbilstoši minētā ieraksta a) apakšpunktam rūpnieciski vai profesionāli apstrādātu koksni, kas ir laista tirgū pirmoreiz vai pārstrādāta in situ, lietot tikai profesionālām un rūpnieciskām vajadzībām, piemēram, dzelzceļos, elektropārvadē un telekomunikācijās, iežogošanai, lauksaimniecības vajadzībām (piemēram, par koku atbalsta mietiem) un ostās, un ūdensceļos. Turklāt minētā ieraksta 2. punkta c) apakšpunkts atļauj apstrādātu koksni, kas ir tikusi apstrādāta pirms 2002. gada 31. decembra, laist lietoto preču tirgū atkārtotai izmantošanai.
                  
               
                     (8)
                  
                  
                     Pamatojoties uz novērtējumu par to, vai koksnes konservanti, kas satur kreozotu, varētu atbilst Eiropas Parlamenta un Padomes Direktīvas 98/8/EK (2) 5. panta prasībām, ar Komisijas Direktīvu 2011/71/ES (3) kreozots (CAS Nr. 8001-58-9; EK Nr. 232-287-5) tika apstiprināts kā aktīvā viela lietošanai 8. produkta veida biocīdos līdz 2018. gada 30. aprīlim. Ar Komisijas Īstenošanas lēmumu (ES) 2017/2334 (4) termiņš, līdz kuram kreozots apstiprināts lietošanai 8. produkta veida biocīdos, tika pagarināts līdz 2020. gada 31. oktobrim. Pārējās astoņas vielas, kas minētas Regulas (EK) Nr. 1907/2006 XVII pielikuma 31. ierakstā, nav apstiprinātas kā aktīvās vielas lietošanai biocīdos, un tās negūst labumu no Eiropas Parlamenta un Padomes Regulas (ES) Nr. 528/2012 (5) 89. panta pārejas noteikumiem, tāpēc tās saturošus biocīdus nedrīkst laist tirgū vai lietot Savienībā.
                  
               
                     (9)
                  
                  
                     Pēc tam, kad saskaņā ar Regulu (ES) Nr. 528/2012 tika iesniegti pieteikumi uz tādu triju atļauju savstarpēju atzīšanu, ko Zviedrija izsniegusi biocīdiem, kuri satur kreozotu, Francija atļāva biocīdus, uz kuriem attiecas minētie pieteikumi, izmantot tikai dzelzceļa gulšņu apstrādei, bet citiem koksnes apstrādes lietojumiem atļauju atteica (6). Īstenošanas lēmumā (ES) 2018/1297 (7) Komisija secināja, ka Francijas atkāpe no savstarpējas atzīšanas ir pamatojama ar vides aizsardzību un cilvēka veselības un dzīvības aizsardzību, kā minēts Regulas (ES) Nr. 528/2012 37. panta 1. punkta a) un c) apakšpunktā, kas lasīts saistībā ar minētās regulas 37. panta 1. punkta otro daļu.
                  
               
                     (10)
                  
                  
                     Neraugoties uz to, ka Francija nav atļāvusi kreozotu saturošu biocīdu izmantošanu koksnes apstrādei, kas nav dzelzceļa gulšņu apstrāde, ne Regulas (EK) Nr. 1907/2006 XVII pielikuma 31. ieraksts, ja ir izpildīti minētā ieraksta 2. punkta b) apakšpunktā paredzētie nosacījumi, ne Regula (ES) Nr. 528/2012 nekavē tādu koksni, kas apstrādāta ar kreozotu, pirmo reizi laist tirgū vai uzstādīt Francijas teritorijā, vai koksni, kas apstrādāta ar kreozotu pirms 2002. gada 31. decembra, laist Francijas lietoto preču tirgū atkārtotai izmantošanai.
                  
               
                     (11)
                  
                  
                     Saskaņā ar Francijas norādītajiem zinātniskajiem un tehniskajiem elementiem, ar kreozotu apstrādātas koksnes ekspozīcijas līmeņi, kas saistīti ar koksnes izmantošanu ārpus telpām un koksnes nonākšanu saskarē ar augsni vai uzstādīšanu saldūdenī vai sālsūdenī, kā tos aplēsušas Zviedrijas iestādes un ko ANSES novērtējusi, lai piešķirtu atļaujas kreozotu (CAS Nr. 8001-58-9; EK Nr. 232-287-5) (8) saturošiem biocīdiem, pārsniedz attiecīgās paredzamās beziedarbības koncentrācijas (PNEC), un tas nozīmē, ka risks šādām vides jomām netiek pienācīgi kontrolēts. Francijas pasākums tiek veikts, lai aizsargātu vidi pret izrietošo risku. Tomēr ekspozīcijas līmeņi, kas saistīti ar dzelzceļa gulšņiem, kurus izmanto ārpus telpām, bet kuri nenonāk saskarē ar augsni, kā arī nav uzstādīti saldūdenī vai sālsūdenī, nepārsniedz attiecīgās PNEC. Lai cik vien iespējams laika ziņā ierobežotu apstrādātās koksnes vidisko ietekmi, ko rada šāda izmantošana, Francijas veiktais pasākums būtu jāuzskata par steidzamu Regulas (EK) Nr. 1907/2006 129. panta 1. punkta nozīmē. Francijas lēmumus neatļaut attiecīgos biocīdus koksnes apstrādei, kas nav dzelzceļa gulšņu apstrāde, Komisija ar Īstenošanas lēmumu (ES) 2018/1297 ir atzinusi par pamatotiem, un to aizsargājošā ietekme būs jūtama no 2019. gada 23. aprīļa. Tomēr šādas apstrādātas koksnes izmantošanas riski nebūs pilnībā novērsti, ja šādu apstrādātu koksni joprojām drīkstēs laist tirgū un uzstādīt Francijas teritorijā pēc tam, kad būs veikta apstrāde ārpus Francijas teritorijas. Tāpēc šāda laišana tirgū un uzstādīšana ir steidzami jāierobežo tajā pašā laikposmā, proti, no 2019. gada 23. aprīļa.
                  
               
                     (12)
                  
                  
                     Tāpēc šo pagaidu pasākumu attiecībā uz koksni, kas apstrādāta ar kreozotu (CAS Nr. 8001-58-9; EK Nr. 232-287-5), var uzskatīt par pamatotu saskaņā ar Regulas (EK) Nr. 1907/2006 129. panta 1. punktu.
                  
               
                     (13)
                  
                  
                     Francija turklāt norādīja, ka atvasinātā minimālās ietekmes līmeņa (DMEL) aprēķins kreozotam kā vielai, kuras iedarbība ir nesaistīta ar robežvērtību, saskaņā ar Aģentūras norādījumiem atbilst darbinieku riskam 10– 5 pakāpē un ka saskaņā ar novērtējumu, ko Zviedrija veikusi saskaņā ar Regulu (ES) Nr. 528/2012, risks patērētājiem ir nenozīmīgs.
                  
               
                     (14)
                  
                  
                     Pamatojoties uz Francijas iesniegto papildu zinātnisko un tehnisko informāciju, astoņas vielas, kuras nav kreozots un kuras minētas Regulas (EK) Nr. 1907/2006 XVII pielikuma 31. ierakstā, ir kreozotam līdzīgas, jo to sastāvdaļu ķīmisko, toksikoloģisko un ekotoksikoloģisko profilu līdzība ir tāda, ka riski videi no jebkuras tādas koksnes izmantošanas, kas apstrādāta ar kādu no šīm vielām, ir līdzīgi. Tāpēc šo pagaidu pasākumu var uzskatīt par pamatotu saskaņā ar Regulas (EK) Nr. 1907/2006 129. panta 1. punktu arī attiecībā uz koksni, kas apstrādāta ar jebkuru no šīm vielām.
                  
               
                     (15)
                  
                  
                     Minētais rīkojums nosaka pienākumus attiecībā uz apstrādātas koksnes atkritumu apstrādi. Atkritumi nav viela, maisījums vai izstrādājums Regulas (EK) Nr. 1907/2006 3. panta nozīmē, tāpēc Komisija uzskata, ka minētā rīkojuma noteikumi, kas nosaka šādus pienākumus, arī šādu atkritumu kvalificēšanu par bīstamiem, šā lēmuma darbības jomā neietilpst.
                  
               
                     (16)
                  
                  
                     Pagaidu pasākums ir ierobežojums attiecībā uz vielu laišanu tirgū vai izmantošanu, pat ja ir izpildītas Regulas (EK) Nr. 1907/2006 prasības, jo īpaši minētās regulas XVII pielikuma 31. ieraksta prasības, tāpēc minētās regulas 129. panta 3. punkts paredz, ka Francija sāk Savienības ierobežojumu procedūru, trīs mēnešu laikā no šā lēmuma pieņemšanas dienas iesniedzot Aģentūrai dokumentāciju saskaņā ar XV pielikumu (“XV pielikuma dokumentācija”). Minētajā XV pielikuma dokumentācijā būtu jāiekļauj arī pamatojumi jebkādiem priekšlikumiem par atkāpēm saskaņā ar pagaidu pasākumu, kā arī novērtējums par risku cilvēka veselībai.
                  
               
                     (17)
                  
                  
                     Tāpēc pagaidu pasākums būtu jāatļauj.
                  
               
                     (18)
                  
                  
                     Ņemot vērā termiņu, kas Regulas (EK) Nr. 1907/2006 129. panta 3. punktā noteikts Savienības ierobežojumu procedūras sākšanai, ko veic, iesniedzot Aģentūrai dokumentāciju, un lai dotu pietiekami daudz laika lēmumu pieņemšanai saskaņā ar Regulas (EK) Nr. 1907/2006 73. panta 2. punktu, atļauja būtu jāpiemēro uz 27 mēnešiem.
                  
               
                     (19)
                  
                  
                     Šis lēmums nekādā veidā neierobežo Komisijas lēmumu saskaņā ar Regulas (EK) Nr. 1907/2006 73. pantu, ja ir izpildīti minētās regulas 68. pantā paredzētie nosacījumi.
                  
               
                     (20)
                  
                  
                     Šis lēmums ir saskaņā ar atzinumu, ko sniegusi ar Regulas (EK) Nr. 1907/2006 133. pantu izveidotā komiteja,
                  
               IR PIEŅĒMUSI ŠO LĒMUMU.
         
            1. pants
            
               1.   Pagaidu pasākums par noteiktas apstrādātas koksnes izmantošanas un tirgū laišanas ierobežošanu (“pagaidu pasākums”), par kuru Francija 2019. gada 25. februārī paziņoja Komisijai, ir atļauts uz 27 mēnešiem no šā lēmuma spēkā stāšanās dienas, ņemot vērā 2. punktu.
            
            
               2.   Ja kāda no turpmāk minētajām dienām iestājas pirms 1. punktā norādītā laikposma beigām, atļauja zaudē spēku agrākajā no šādām dienām:
               
                           a)
                        
                        
                           ja no Savienības ierobežojumu procedūras, kas sākta attiecībā uz pagaidu pasākumu, izriet Regulas (EK) Nr. 1907/2006 XVII pielikuma grozījums, – dienā, kad šis grozījums kļūst piemērojams;
                        
                     
                           b)
                        
                        
                           sešus mēnešus pēc tam, kad Savienības ierobežojumu procedūra, kas sākta attiecībā uz pagaidu pasākumu, ir pabeigta bez Komisijas priekšlikuma par ierobežojuma projektu.
                        
                     
         
         
            2. pants
            Šis lēmums ir adresēts Francijas Republikai.
         
         
            Briselē, 2019. gada 7. jūnijā
            
               
                  Komisijas vārdā –
               
               
                  Komisijas locekle
               
               Elżbieta BIEŃKOWSKA
            
         
         
            (1)  OV L 396, 30.12.2006., 1. lpp.
         
         
            (2)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).
         
            (3)  Komisijas 2011. gada 26. jūlija Direktīva 2011/71/ES, ar ko groza Eiropas Parlamenta un Padomes Direktīvu 98/8/EK, lai iekļautu tās I pielikumā aktīvo vielu kreozotu (OV L 195, 27.7.2011., 46. lpp.).
         
            (4)  Komisijas 2017. gada 14. decembra Īstenošanas lēmums (ES) 2017/2334, ar ko pagarina termiņu, līdz kuram kreozots apstiprināts lietošanai 8. produkta veida biocīdos (OV L 333, 15.12.2017., 64. lpp.).
         
            (5)  Eiropas Parlamenta un Padomes 2012. gada 22. maija Regula (ES) Nr. 528/2012 par biocīdu piedāvāšanu tirgū un lietošanu (OV L 167, 27.6.2012., 1. lpp.).
         
            (6)  2018. gada 23. aprīļa lēmumi FR-2017-0034, FR-2017-0035 un FR-2017-0036, kuru pamatā ir Francijas iestādes Agence nationale de sécurité sanitaire de l'alimentation, de l'environnement et du travail (ANSES) 2017. gada 19. maija novērtējuma secinājumi, kas aizstāti ar ANSES2018. gada 30. maija novērtējuma secinājumiem.
         
            (7)  Komisijas 2018. gada 25. septembra Īstenošanas lēmums (ES) 2018/1297 par tādu atkāpi no kreozotu saturošu biocīdu atļauju savstarpējas atzīšanas, ko saskaņā ar Eiropas Parlamenta un Padomes Regulas (ES) Nr. 528/2012 37. pantu ierosinājusi Francija (OV L 243, 27.9.2018., 19. lpp.).
         
            (8)  No Conseil général du l'environnement et du développement durable ziņojuma Evaluation des impacts d'une interdiction d'utilisation de la créosote en France, 2017. gada maijs, ziņojums Nr. 010963-01 [http://cgedd.documentation.developpement-durable.gouv.fr/documents/cgedd/010963-01_rapport.pdf].